
	                              R E F E R A T  D E  A P R O B A R E
  privind constituirea unei comisii în vederea declanșării procedurii de 
selecție a candidaților pentru desemnarea membrilor în consiliul 
de administrație al S.C. TERMICA BRAD S.A.


	Ordonanța de Urgență a Guvernului nr. 109/2011 privind guvernanța corporativă a întreprinderilor publice și normele de aplicare a unor prevederi din acest act normativ reglementate prin Hotărârea Guvernului nr. 722/2016 prevăd noi proceduri privind numirea reprezentanților statului sau ai unităților administrativ – teritoriale în adunările generale ale acționarilor, consiliilor de administrație și a directorilor la întreprinderile publice.
	Consiliul Local al Municipiului Brad este acționar unic al S.C. TERMICA BRAD S.A., îndeplinind calitatea de autoritate publică tutelară așa cum este definită la art. 3 pct. 2 din Ordonanța de Urgență a Guvernului nr. 109/2011 privind guvernanța corporativă a întreprinderilor publice. 
Prin Hotărârea Consiliului Local al Municipiului Brad nr. 77/2017 a fost constituită comisia pentru derularea selecției prezentului Consiliu de Administrație, prin Hotărârea Consiliului Local al Municipiului Brad nr. 84/2017 s-a avizat profilul consiliului de administrație, al candidaților și matricea consiliului de administrație iar prin Hotărârea Consiliului Local al Municipiului Brad nr. 85/2017 s-a aprobat Scrisoarea de așteptări pentru S.C. TERMICA BRAD S.A.
	Prin adresa nr. 1022/19.04.2021, înregistrată la Primăria Municipiului Brad sub nr. 25138/19.04.2021, S.C. TERMICA BRAD S.A. ne-a comunicat faptul că urmare a încetării mandatului de administrator al domnului Circo Adrian Claudiu, ca urmare a demisiei din motive personale, este necesară numirea unui nou membru în Consiliul de Administrație al acestei societăți pentru perioada rămasă până la încheierea mandatului domnului Circo Adrian Claudiu, respectiv data de 07.09.2021.
Conform prevederilor art. 4 alin 3 din Anexa 1 la Hotărârea Guvernului nr. 722/2016 pentru aprobarea Normelor Metodologice ale Ordonanței de Urgență a Guvernului nr. 109/2011, adunarea generală a acţionarilor hotărăşte declanşarea procedurii de selecţie a membrilor consiliului, potrivit prevederilor art. 644 din același act normativ. 
	Potrivit prevederilor art. 5 alin. 2 și 3 și art. 14 din Anexa 1 la Hotărârea Guvernului nr. 722/2016 pentru aprobarea Normelor Metodologice ale Ordonanței de Urgență a Guvernului nr. 109/2011 autoritatea publică tutelară decide dacă selecția se efectuează de societate prin comitetul de nominalizare și remunerare (care cuprinde administratorii societății) sau de către autoritatea publică tutelară.
	Ținând cont de cele de mai sus, am inițiat prezentul proiect de hotărâre prin care am propus aprobarea constituiri unei comisii în vederea declanșării procedurii de selecție a candidaților pentru desemnarea membrilor în consiliul de administrație al S.C. TERMICA Brad S.A și efectuarea selecției de către S.C. TERMICA BRAD S.A. prin comitetul de nominalizare și remunerare.
	Selecția candidaților se efectuează de comitetul de nominalizare alcătuit din administratorii neexecutivi ai societății, cu consultarea comisiei de selecție constituită la nivelul autorității publice tutelare, respectându-se, potrivit art. 4 alin. 5 din Hotărârea Guvernului nr. 722/2016 parcurgerea următoarelor etape:
	- Autoritatea publică tutelară emite actul administrativ de declanșare a procedurii;
· Adunarea generală a acționarilor hotărăște declanșarea acestei proceduri;
· Se întocmește planul de selecție și criteriile de selecție, matricea consiliului, profilul candidaților și scrisoarea de așteptări;
· Se publică anunțul de selecție pe pagina de internet și în două ziare economice și/sau financiare de largă răspândire cu 30 de zile înainte de depunerea candidaturilor;
· Se depun candidaturile;
· Se evaluează candidații;
· Se întocmește lista lungă a candidaților;
· Se creează lista scurtă a candidaților până la limita a 5 candidați pentru fiecare post de membru în consiliu;
· Se depune în termen de 15 zile declarația de intenție de către candidații aflați în lista scurtă, pe baza scrisorii de așteptări întocmite de structurile de guvernanță corporativă din cadrul autorităților publice tutelare;
· Se organizează un interviu pentru stabilirea clasificării candidaților;
· Se comunică societății, iar AGA numește noii administratori, conform rezultatelor obținute.
	Comisia de selecţie are următoarele atribuţii:
		a) derulează întreaga procedură de selecţie şi propune candidaţii selectaţi în lista scurtă în vederea numirii pentru poziţia de membri în consiliu, pe baza raportului privind numirile finale întocmit în acest scop;
		b) realizează evaluarea finală a candidaţilor selectaţi în lista scurtă şi face propuneri în vederea numirii pentru poziţia de membri în consiliu, pe baza raportului privind numirile finale întocmit în acest scop;
		c) se consultă îndeaproape cu comitetul de nominalizare şi remunerare din cadrul consiliului și cu alte organisme implicate în procedura de selecţie, după caz.
	Am propus, de asemenea, desemnarea a doi consilieri locali pentru a face parte din această comisie și a doi consilieri locali ca membri supleanți.
În contextul celor de mai sus, supun spre dezbatere plenului Consiliului Local al Municipiului Brad proiectul de hotărâre în forma prezentată.
	Invoc în susţinerea propunerii mele prevederile art. 3 pct. 2, art. 29 alin. 2, alin. 3 și alin. 4 și ale  art. 64 indice 4 din O.U.G. nr. 109/2011 privind guvernanța corporativă a întreprinderilor publice, precum și ale art. 4 alin. 4, art. 5 alin. 2 și alin. 3, art. 11, art.12 și ale art. 14 din Anexa nr. 1 la H.G.  nr. 722/2016 pentru aprobarea Normelor metodologice de aplicare a unor prevederi din O.U.G. nr. 109/2011 privind guvernanța corporativă a întreprinderilor publice.

